**Povzetek revizijskega poročila *Pravilnost poslovanja Občine Zagorje ob Savi v delu, ki se nanaša na delovanje občinskega sveta, sredstva za reprezentanco in uporabo službenih plačilnih kartic***

Računsko sodišče je revidiralo *pravilnost poslovanja Občine Zagorje ob Savi v delu, ki se nanaša na delovanje občinskega sveta, sredstva za reprezentanco in uporabo službenih plačilnih kartic, v letih 2015, 2016 in 2017.* Cilj revizije je bil izrek mnenja o pravilnosti poslovanja Občine Zagorje ob Savi v delu, ki se nanaša na delovanje občinskega sveta, sredstva za reprezentanco in uporabo službenih plačilnih kartic, v letih 2015, 2016 in 2017.

Računsko sodišče je o pravilnosti poslovanja Občine Zagorje ob Saviv delu, ki se nanaša na delovanje občinskega sveta, sredstva za reprezentanco in uporabo službenih plačilnih kartic, v letih 2015, 2016 in 2017 izreklo *mnenje s pridržkom,* ker občina ni poslovala v skladu s predpisi v naslednjih primerih:

* 3 članom občinskega sveta je izplačala preveč sejnin (izplačano v skupnem znesku 218 EUR), 1 članu občinskega sveta je izplačala prenizko sejnino za delo, ki ga je opravil kot član občinskega sveta, 1 članu občinskega sveta in 1 članu delovnega telesa, ki ni član občinskega sveta, pa sejnine ni izplačala;
* avtorsko pogodbo je sklenila po že opravljeni storitvi (v letu 2015 izplačano 475 EUR); 4 naročilnice za gostinske storitve in nakup blaga je izdala po že opravljenih storitvah oziroma dobavah blaga (v obdobju od leta 2015 do leta 2017 izplačano skupaj 683 EUR);
* v Pravilniku o porabi sredstev reprezentance in porabi sredstev za nakup protokolarnih daril Občine Zagorje ob Savi je določila namene, za katere se lahko porabljajo sredstva za reprezentanco, ki nimajo podlage v veljavnih predpisih, pri tem pa tudi ni omejila oziroma določila višine sredstev, ki se lahko porabijo za posamezen namen, in ni opredelila načina spremljanja porabe teh sredstev; plačala je račune v skupnem znesku 10.378 EUR za opravljene storitve oziroma nakup blaga, ki glede na namen niso potrebni za delovanje občine; ni zagotovila nadzora nad poslovanjem krajevnih skupnosti v delu, ki se nanaša na porabo sredstev za reprezentanco;
* ker ni pridobila ustreznih dokazil (potrdil oziroma dobavnic), pred plačilom računov ni mogla preveriti pravnega temelja in višine obveznosti, ki izhajata iz verodostojne knjigovodske listine;
* 2 računa, ki se nanašata na krajevni skupnosti, je plačala v roku, ki je daljši od 30 dni, račun, ki se prav tako nanaša na krajevno skupnost, pa je plačala pred zapadlostjo.

Poleg tega računsko sodišče v reviziji ni pridobilo ustreznih in zadostnih revizijskih dokazov, da je občina kupljeno blago za pogostitve na delovnih sestankih župana in zaposlenih v občinski upravi dejansko porabila le za pogostitve na delovnih sestankih z zunanjimi partnerji, ne pa tudi za pogostitve članov organov občine in zaposlenih v občinski upravi ter da je občina kupljeno blago za namen priložnostnih daril dejansko porabila le za obdaritev poslovnih partnerjev, ne pa tudi članov organov občine in zaposlenih v občinski upravi. Zaradi navedenega računsko sodišče ni moglo potrditi, da so bila sredstva proračuna porabljena za izvajanje funkcij občine v smislu, kot to zahtevata drugi odstavek 2. člena in 7. člen Zakona o javnih financah, torej za naloge občine skladno z veljavnimi predpisi in v višini, ki je za to potrebna.

Računsko sodišče je Občini Zagorje ob Savi podalo *priporočila* za izboljšanje poslovanja, ni pa zahtevalo predložitve odzivnega poročila*,* saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo ugotovljenih nepravilnosti.

Ljubljana, 6. oktobra 2020